खुफिया एजेंसियों को शक- आतंकी हरदीप सिंह निज्जर के बाद और मर्डर होंगे
Khalistani Terrorist Hardeep Singh Nijjar Murder Investigation Report - Impact Of Assassinations On Sikh Separatist Movements. हरदीप सिंह निज्जर, खालिस्तान टाइगर फोर्स का कमांडर, उम्र- 45 साल, इनाम- 10 लाख। NIA की भगोड़ों की लिस्ट में शामिल निज्जर की 18 जून को रात 8.30 बजे कनाडा में हत्या कर दी गई
हरदीप सिंह निज्जर, खालिस्तान टाइगर फोर्स का कमांडर, उम्र- 45 साल, इनाम- 10 लाख। NIA की भगोड़ों की लिस्ट में शामिल निज्जर की 18 जून को रात 8.30 बजे कनाडा में हत्या कर दी गई। सरे शहर में एक गुरुद्वारे के बाहर बाइक से आए दो लोगों ने उसे गोली मार दी। 6 मई को इसी तरह पाकिस्तान में खालिस्तान समर्थक परमजीत सिंह पंजवड़ को गोली मारी गई थी।
दोनों की हत्या क्यों की गई, इसकी जांच चल रही है, लेकिन निज्जर के मामले पर नजर रख रही खुफिया एजेंसियों को शक है कि खालिस्तान समर्थक संगठन आपस में भिड़ रहे हैं। ये हत्याएं इसी का नतीजा है।
माना जा रहा है कि निज्जर को रिपुदमन मलिक की हत्या का बदला लेने के लिए मारा है। रिपुदमन सिंह 1985 में एयर इंडिया के विमान को बम से उड़ाने के मामले में आरोपी था। 14 जुलाई, 2022 को वैंकूवर में उसकी हत्या कर दी गई थी। इसका शक हरदीप सिंह निज्जर पर था।
हरदीप सिंह निज्जर सरे में एक गुरुद्वारे का प्रमुख था। जुलाई 2022 में NIA ने उसे भगोड़ा घोषित किया था। बताया जाता है कि उसे अपने ही संगठन के लोगों से खतरा था। अधिकारियों के मुताबिक, रिपुदमन मलिक का समर्थन करने वाला कोई खालिस्तानी गुट निज्जर की हत्या में शामिल हो सकता है। वे निज्जर को ही मलिक की हत्या के लिए जिम्मेदार मानते थे।
भारतीय खुफिया एजेंसी के एक अधिकारी ने भास्कर को बताया, ‘खालिस्तानी संगठनों के रिश्तों में इस समय काफी उथल-पुथल चल रही है। पिछले कुछ दिनों में हुई घटनाओं से लग रहा है कि हत्याओ का दौर अभी लंबा चलेगा।’
भारत सरकार से करीबी पर हुई थी रिपुदमन सिंह मलिक की हत्या
रिपुदमन सिंह मलिक 80 के दशक से खालिस्तानी संगठनों से जुड़ा था। उसने 17 जनवरी, 2022 में प्रधानमंत्री नरेंद्र मोदी को एक लेटर लिखा था, जिसमें सिख समुदाय की तरक्की की कोशिशों के लिए प्रधानमंत्री की तारीफ की थी।
75 साल के मलिक का नाम एयर इंडिया की फ्लाइट एआई-182 को बम से उड़ाने की साजिश में शामिल था। इस ब्लास्ट में 329 लोग मारे गए थे। 2005 में कनाडा की कोर्ट ने उसे बेगुनाह मानकर रिहा कर दिया था। उसके साथी इंदरजीत सिंह रेयात को कोर्ट ने सजा सुनाई थी। ये सजा 2016 में खत्म हो गई। दूसरे साथी अजैब सिंह बागरी को भी कोर्ट ने निर्दोष माना था। ये तीनों कनाडा के नागरिक थे।
भारतीय खुफिया एजेंसियों के अधिकारियों के मुताबिक, मलिक ने प्रधानमंत्री मोदी को लिखे लेटर में सिख समुदाय के लोगों का नाम ब्लैकलिस्ट से हटाने के लिए आभार जताया था। इससे खालिस्तान समर्थक संगठन उनसे नाराज थे।
लेटर लिखने के करीब 6 महीने बाद 14 जुलाई 2022 को रिपुदमन सिंह की गोली मारकर हत्या कर दी गई। कनाडा पुलिस ने इस मामले में दो शूटर्स को अरेस्ट किया था। इनमें 21 साल का टैनर फॉक्स और 23 साल का जोस लोपेज शामिल था। बताया गया कि दोनों कॉन्ट्रैक्ट किलर थे।
खालिस्तान समर्थक संगठनों ने रॉ पर लगाया निज्जर की हत्या का आरोप
खालिस्तान समर्थक संगठनों ने अपने सोशल मीडिया अकाउंट्स पर निज्जर की हत्या के पीछे भारत की खुफिया एजेंसी रॉ का हाथ बताया है। 23 जून को कनाडा के दो सिख संगठन ब्रिटिश कोलंबिया गुरुद्वारा काउंसिल और ओंटारिओ गुरुद्वारा कमेटी ने इस मामले में मिनिस्टर ऑफ पब्लिक सेफ्टी मार्को मेंडिसिनो को लेटर लिखा है। इसमें उन्होंने आरोप लगाया कि निज्जर की हत्या के पीछे भारत की एजेंसियों का हाथ है। ऐसे कई लेटर कनाडा सरकार को लिखे गए हैं।
भारत और कनाडा की एजेंसियां इसे सरकार पर दबाव बनाने का तरीका मान रही हैं। भारतीय अधिकारी इसे ‘फेक नैरेटिव’ फैलाने की कोशिश के तौर पर देख रहे हैं, ताकि खालिस्तान समर्थक संगठन अपने बीच में आई दरार छिपा सकें। भारतीय विदेश मंत्रालय के एक अधिकारी ने भास्कर से कहा, ‘इसके पीछे सीधा सा मकसद है कि कनाडा सरकार इन संगठनों के दवाब में आ जाए और इसे डिप्लोमैटिक मुद्दा बना दे।’
निज्जर की याद में 8 जुलाई को कनाडा में खालिस्तान फ्रीडम रैली
हरदीप सिंह निज्जर की याद में खालिस्तान समर्थक संगठन 8 जुलाई को कनाडा में खालिस्तान फ्रीडम रैली निकालने वाले हैं। इसका एक पोस्टर जारी किया गया है। पोस्टर के मुताबिक, रैली माल्टन एरिया से शुरू होकर टोरंटो में भारतीय दूतावास पर खत्म होगी। इसमें ओटावा में भारत के हाई कमिश्नर संजय कुमार वर्मा और टोरंटो में कॉन्सुलेट जनरल अपूर्वा श्रीवास्तव की फोटो लगी है। दोनों को निज्जर की हत्या का जिम्मेदार बताया गया है।
गुरपतवंत सिंह पन्नू का करीबी था निज्जर, जालंधर में पुजारी की हत्या में आरोपी
हरजीत सिंह निज्जर आतंकी संगठन सिख फॉर जस्टिस के चीफ गुरपतवंत सिंह पन्नू का करीबी था। NIA की 40 आतंकियों की लिस्ट में निज्जर का भी नाम था। सितंबर 2022 में ब्रैंपटन शहर में खालिस्तान के हक में रेफरेंडम करवाने में भी उसकी भूमिका थी।
NIA के मुताबिक, निज्जर 31 जनवरी, 2021 को जालंधर में हिंदू पुजारी कमलदीप शर्मा की हत्या की साजिश में शामिल था। एक सीनियर अफसर बताते हैं, ‘जालंधर के भरसिंहपुर गांव में पैदा हुआ निज्जर सिख फॉर जस्टिस के साथ मिलकर खालिस्तान टाइगर फोर्स ऑपरेट कर रहा था। ये बात कनाडा के पुलिस अधिकारियों को भी अच्छे से पता थी।’
‘उसकी हत्या वाली जगह कई CCTV कैमरे लगे हैं। अगर कनाडा की पुलिस चाहे तो उनके लिए हत्या में शामिल लोगों का पता लगाना बहुत मुश्किल नहीं है, पर कनाडा के एडमिनिस्ट्रेटिव सिस्टम में खालिस्तान से सहानुभूति रखने वालों का काफी दबदबा है।’
हमने कनाडा की रॉयल कैनेडियन माउंटेड पुलिस और खुफिया एजेंसी कैनेडियन सिक्योरिटी इंटेलिजेंस सर्विस से इस बारे में बात करनी चाही, लेकिन उनका जवाब नहीं आया। सिख फॉर जस्टिस के लीडर गुरपतवंत सिंह पन्नू को भी मैसेज किया, अब तक उसका भी रिप्लाई नहीं आया है। पन्नू को भारत सरकार ने UAPA के तहत आतंकवादी घोषित किया है।
विदेशों में खालिस्तान समर्थकों की एक्टिविटी से जुड़ी ये खबर भी पढ़िए...
अमेरिका में भारतीय दूतावास में आग लगाई गई, हरदीप सिंह निज्जर की हत्या का बदला बताया
खालिस्तान समर्थकों ने अमेरिका के सैन फ्रांसिस्को में भारतीय दूतावास में आग लगाने की कोशिश की। सिख फॉर जस्टिस के प्रमुख आतंकी गुरपतवंत सिंह पन्नू ने 30 जून को कहा था कि 8 जुलाई से भारतीय दूतावासों को घेरेंगे। उसी के बाद शनिवार को ये घटना हुई। अमेरिकी सरकार के प्रवक्ता मैथ्यू मिलर ने मंगलवार को बताया कि FBI ने मामले की जांच शुरू कर दी है। आग से दूतावास को ज्यादा नुकसान नहीं पहुंचा।
पढ़िए पूरी खबर...